text: Politisk kommentator: Vejle Havn er en af de største møgsager
  09 november 2017 kl. 21.23
  Sagen om Vejle Havn bliver ved med at spøge, og nu vil den få betydning ved kommunalvalget, vurderer Poul Erik Thomsen.
  Havnens bestyrelse tog på studieture uden særligt fagligt indhold og havde privat- og overforbrug på tusindvis af kroner. Selvom sigtelserne mod politikerne er frafaldet, så spøger sagen stadig.
  - Det er en sag, der er belastende for det lokale politiske landskab, vurderer Poul Erik Thomsen, politisk kommentator ved TV SYD.
  På gaden i Vejle har vælgerne heller ikke glemt sagen.
  - Det er helt sikkert noget, jeg har med mig videre ind i stemmeboksen. Jeg vil ikke videreføre en dårlig politisk kultur, siger Leif Hansen til TV SYD.
  Selvom sigtelserne er frafaldet og ingen er dømt, så er det også et spørgsmål om moral.
  - Der er slet ingen tvivl om, at folkedomstolen kan være ganske hård. Folkedomstolen - den dømmer også moral, faktisk især moral, siger Poul Erik Thomsen. 
  Du kan se hele Poul Erik Thomsens analyse herunder.
  Hvis du vil blive klogere på, hvem du skal stemme på til kommunalvalget, så tag kandidattesten her.
  
  